Komisijos direktyva 97/58/EB
1997 m. rugsėjo 26 d.
iš dalies keičianti Tarybos direktyvą 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. lapkričio 22 d. Tarybos direktyvą 94/57/EB dėl laivų apžiūros ir tikrinimo organizacijų ir atitinkamos jūrų administracijų veiklos bendrųjų taisyklių ir standartų [1], ypač į jos 8 straipsnį,
kadangi Direktyvos 94/57/EB priedas remiasi TJO Rezoliucija A.739(18) dėl administracijos vardu veikiančių organizacijų įgaliojimų rekomendacijų;
kadangi TJO Asamblėja 19-oje sesijoje priėmė Rezoliuciją A.789(19) dėl administracijos vardu veikiančių pripažintų organizacijų tikrinimo ir sertifikavimo funkcijų specifikacijų;
kadangi TJO Rezoliucijoje A.789(19) nustatytos specifikacijos turi būti laikomos TJO Rezoliucijos A.739(18) nustatytų rekomendacijų priedu;
kadangi taikant Direktyvą 94/57/EB reikėtų visas taikytinas TJO Rezoliucijos A.789(19) nuostatas įtraukti į šios direktyvos priedą;
kadangi šioje direktyvoje numatytos priemonės atitinka Direktyvos 94/57/EB 7 straipsnyje minimo Komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 94/57/EB priedo skirsnis "A. BENRIEJI KRITERIJAI" papildomas 7 dalimi:
"7. Organizacija turėtų veikti laikydamasi TJO Rezoliucijos A.789(19) dėl administracijos vardu veikiančių pripažintų organizacijų tikrinimo ir sertifikavimo funkcijų specifikacijų priedo nuostatų, tiek, kiek jos yra taikomos šia direktyva reglamentuojamiems klausimams."
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1998 m. rugsėjo 30 d., įgyvendina šią direktyvą.
2. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės nedelsdamos pateikia Komisijai šios direktyvos taikymo srityje priimtų visų nacionalinės teisės aktų nuostatų tekstus. Komisija apie tai praneša kitoms valstybėms narėms.
3 straipsnis
Ši direktyva įsigalioja 20 dieną po jos paskelbimo Europos Bendrijų oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje, 1997 m. rugsėjo 26 d.